VEGA & Fallulah præsenterer   
**Sig hej til din seje søster på spritny endags-festival**  
*Lørdag den 14. september indtager Hej Søster Fest Store VEGA med koncerter, dj’s og foodtrucks. Kunstnerne på scenen er udvalgt af sangerinden Fallulah, som fejrer søstersolidaritet med blandt andre Nelson Can, Soleima og Marie Key.*

Hej Søster Fest er en drøm, som bagkvinden Fallulah længe har ønsket at sætte strøm til. Både for at give den blomstrende, kvindelige talentmasse den hyldest, som den fortjener. Men også for at skabe et nyt samlingspunkt, hvor kvinder bakker op om hinandens talenter i en branche, der stadigvæk primært er mandsdomineret. Der er nemlig fællesskabet og ikke forskellighederne, der er vigtigst at fremme for Fallulah.

”*Vores hovedfokus med Hej Søster Fest bliver ikke at skabe en offentlig debat om køn i kultur. Vi ønsker at lade musikken tale og vise, at kvindelige kunstnere kan trække masser af opmærksomhed, sælge billetter og trives virkelig godt i et miljø, hvor fællesskabet er i front*.” – Fallulah

Derfor kan du den 14. september opleve acts, der genremæssigt spænder vidt. Du kan glæde dig til blandt andre rocktrioen Nelson Can, popsangerinden Soleima, popkvartetten Ida Red, R&B-sangerinden Iris Gold, Marie Key solo, DJs og platformen for opkommende kvindelige artister SheCanPlay. Alle håndplukket af Fallulah selv. Festivalen er en ren kærlighedserklæring fra Fallulah til sine kvindelige kollegaer, og hun får denne dag værtsrollen på scenen.   
  
**Når drøm bliver til bevægelse**

Fallulah opdagede i 2018 én opgørelse fra Gramex over de mest spillede kunstnere i dansk radio. For andet år i træk bestod listen udelukkende af mandlige artister. Det er en tendens, ikke blot på radio-playlisterne, men også på festivalprogrammer landet rundt.   
  
Derfor blev Hej Søsters første spadestik en playliste på Spotify af aktivt udøvende danske kvindelige frontfigurer, soloartister og bands, som kunne være en inspirationsliste for musikfans og den etablerede branche. Playlisten har p.t. 155 artister, over 9 timers musik og knap 3.500 følgere på Spotify.

Hermed var en idé og en bevægelse født. På rekordtid har Hej Søster vokset sig til et aktivt fællesskab, en webshop med håndtrykt Hej Søster-merchandise og en kommende podcast. P.t. er Hej Søster bakket op af over 7.000 mænd og kvinder, der følger fællesskabet på Instagram og Facebook. I marts modtog Hej Søster Artbeats talentpris.   
 **Fakta om koncerten:**  
Hej Søster (DK)  
Lørdag d. 14. september kl. 18.00  
Lille VEGA, Enghavevej 40, 1674 København V  
Billetpris: 285 kr. + gebyr  
Billetsalget starter i dag via VEGA.dk og Ticketmaster.